TACLOBAN CITY, Leyte, April 23 (PIA) – Otro igin-ugsod han Government Service Insurance System an moratorium han may utang nga mga miembros nga aada ha gintagrap ni Super Typhoon Yolanda.
Pina-agi hin pagtawag ha telepono iginpahibaro ini ni GSIS Tacloban Manager Sol Orcullo ha Philippine Information Agency.
Segun ha iya, an GSIS board of directors in otro naghatag six months moratorium han loan accounts han GSIS members nga na-ukoy ngan natrabaho ha mga lugar nga apektado han bagyo Yolanda.
Dugang ni Manager Orcullo an una nga unom ka bulan nga moratorium han mga utang in umepekto han Nobyembre tuig 2013 ngan unta mahuhuman yana nga bulan han Abril, ugaring dara hini nga bag-o nga kamandu-an, an mga loan accounts in ngada pa ha Oktubre yana nga tuig.
Karuyag sidngon, an pag-iban han loan amortizations in mabalik ha Nobyembre yana nga tuig segun han GSIS Tacloban Manager .
Iginpahibaro gihapon han GSIS manager nga basar han record han GSIS, ini nga extension han moratorium in masakop hin sobra 225,000 loan accounts ha mga miembro nga na-ukoy ngan nagta trabaho ha 126 nga lugar nga grabe an epekto ni Yolanda. (PIA 8) (trans: PIA 8-Samar/nbq)
http://news.pia.gov.ph/index.php?article=1141398154580
war_Latn war_Latn war_Latn war_Latn war_Latn war_Latn zho_Hans